《泛舟》
宋代·詹师文

九曲烟霞景若何，移舟曲曲泛清波。
丹峰绝顶笼花木，碧洞当清挂薜萝。
仙迳鹤翻松露下，古潭龙蛰水云多。
紫阳去后閒风月，独向平林倚櫂歌。

作者简介：建宁崇安人，字叔简。刻意好学。宁宗庆元二年进士。为婺源尉，捕盗有功，调江西宪司检法官，治狱无冤。秩满归家，不复仕进，与真德秀、邹应龙等交游，以词赋名于时。有《幔亭遗稿》、《通典编要》。